En bus ramte ind i en personbil på motorvej E39 ved frakørslen til Tylstrup torsdag lidt før middag. Det skriver Nordjyske.dk. - Bussen var uden passagerer, og umiddelbart er der ingen personskade, oplyser vagtchef ved Nordjyllands Politi Karsten Kristensen. Et fordæk eksploderede på bussen, og chaufføren mistede kontrollen over bussen. Her ramte den en bil, der var ved at overhale bussen. Bilen blev skubbet flere meter indtil chaufføren igen fik kontrollen over bussen. Uheldet betyder, at kun den ene vognbane er farbar på motorvej E39 i nordlig retning ved afkørslen til Tylstrup.

Referat:
En bus er kørt galt på motorvej E39 ved Tylstrup.